和陶歸園田居六首  其一
作者：蘇軾
朝代：宋

paragraphs: 環州多白水，際海皆蒼山。
以彼無盡景，寓我有限年。
東家著孔丘，西家著顔淵。
市爲不二價，農爲不爭田。
周公與管蔡，恨不茅三間。
我飽一飯足，薇蕨補食前。
門生饋薪米，救我厨無烟。
斗酒與隻雞，酣歌餞華顛。
禽魚豈知道，我適物自閑。
悠悠未必爾，聊樂我所然。